ไฟแนนซ์ทูเดย์
โดย...ภูคา
27 พ.ค. 2559

โดย...ภูคา 
...ประเทศไทยมีแต่ข่าวดี นักลงทุนเริ่มแห่เข้ามาลงทุน ตัวเลขจีดีพีก็ทำท่าว่าจะดีวันดีคืน คนแฮปปี้ยิ้มในใจคือ สมคิด จาตุศรีพิทักษ์ รองนายกรัฐมนตรี ที่งานนี้ทุ่มเทการทำงานแบบสุดตัวจริงๆ 
...และเพียงแค่ สมคิด เอ่ยว่าอยากให้ ธ.ก.ส.เข้าไปช่วยดูเรื่องการช่วยเหลือเกษตรกรหลังเข้าหน้าฝนแล้ว ยังไม่ทันข้ามคืน ลักษณ์ วจนานวัช ผู้จัดการ ธ.ก.ส. ออกสินเชื่อ จั๊ม สตาร์ท เอามาสปาร์กไฟให้เกษตรกรไทยทันทีทั้งประเทศวงเงิน 3 แสนล้านบาท เล่นใหญ่ขนาดนี้ ไม่รักไม่ได้แล้ว
...ส่วนเรื่องให้ลดดอกเบี้ยให้เกษตรกรตามที่ขอไว้ บอกเลยไม่ได้นิ่งนอนใจ เพราะลูกค้าไหนมีประวัติชำระหนี้ดี ธ.ก.ส.ลดให้เลย 3% ส่วนรายไหนที่เข้ามาขอกู้ใหม่ ธ.ก.ส.ยังใจดี แถมประกันภัยนาข้าวฟรีสำหรับทุกรายอีก
...อีกเรื่องที่ไม่ค่อยมีใครรู้ คือ ค่าธรรมเนียมทำบัตรเอทีเอ็มของ ธ.ก.ส. ถูกที่สุดในระบบ เพราะคิดแค่ 150 บาท ไม่มีบังคับให้พ่วงทำประกันแล้วโขกค่าธรรมเนียมทำบัตรเฉียดหลักพันเหมือนธนาคารพาณิชย์แห่งอื่น ส่วนลูกค้าเก่ามาเปลี่ยนได้ฟรี! 
...เรื่องฮอตวันนี้ต้องรอชมผลการประชุมผู้ถือหุ้นธนาคารอิสลามแห่งประเทศไทย หรือไอแบงก์ มีวาระเด็ดที่ต้องจับตาคือ ประธานบอร์ด กรรมการผู้จัดการ ที่หมดวาระจะได้ต่ออายุหรือไม่ เพราะมีกระแสข่าวมาแรงทั้งได้ต่อและไม่ได้ต่อ ถ้าได้ต่อจริง คาดว่าทาง ชัยวัฒน์ อุทัยวรรณ เตรียมเปิดแถลงข่าว 1 มิ.ย. พร้อมออกเดินสายพบสาขาทั่วประเทศ
...แต่ถ้าไม่ได้ไปต่อ ได้ข่าวว่ามีการทาบทาม กฤษฎา หุตรเศรณี มานั่งประธานแทน ส่วนกรรมการผู้จัดการต้องหาคนใหม่ เพราะ มนต์ชัย รัตนเสถียร อายุเกิน 60 ปี ส่วนตัวเต็งรอบนี้ บอกเลยว่ามาจากแบงก์รัฐขนาดใหญ่แห่งหนึ่ง ที่ถูกโฟกัสให้เข้าไปจัดการเรื่องหนี้เสียที่มีอยู่เกือบ 5 หมื่นล้านบาท
...ฟากกรรมการที่หมดวาระ ทางกระทรวงการคลังน่าจะส่งคนออมสินเข้าไปนั่งเป็นบอร์ดในฐานะที่เป็นผู้ถือหุ้นในไอแบงก์ด้วย ส่วนจะมีเหตุการณ์อะไรที่เหนือกว่านี้หรือไม่ ต้องติดตามผลประชุมวันนี้ดู